РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

13 Број 06-2/306-12

26. новембар 2012. године

Б е о г р а д

 З А П И С Н И К

ЧЕТВРТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО И ВОДОПРИВРЕДУ, ОДРЖАНЕ 23. НОВЕМБРА 2012. ГОДИНЕ

 Седница је почела у 15,05 часова.

 Седници је председавао Душан Петровић, председник Одбора.

 Седници су присуствовали чланови Одбора: Саша Максимовић, Јасмина Обрадовић, Ото Кишмартон, Велимир Станојевић, Снежана Богосављевић-Бошковић и др Ружица Игић, као и Зоран Пралица, који је заменик Драгана Чолића, Љубан Панић, који је заменик Горана Богдановића, Јелена Травар-Миљевић, која је заменик Ненада Китановића, Небојша Зеленић, који је заменик Петра Кунтића и Весна Јовицки, заменик Стефане Миладиновић.

 Поред чланова и заменика чланова Одбора, седници су присуствовале: Нада Мирковић и Милеса Маријановић, представнице Министарства финансија и привреде.

 Једногласно је усвојен следећи

Д н е в н и р е д

 1. Разматрање Предлога закона о буџету Репубике Србије за 2013. годину, раздео 23 - Министарство пољопривреде, шумарства и водопривреде;

 2. Избор заменика председника Одбора.

I

 Разматрање Предлога закона о буџету Репубике Србије за 2013. годину, раздео 23 - Министарство пољопривреде, шумарства и водопривреде

 У расправи су учествовали Душан Петровић, Нада Мирковић, Ото Кишмартон, Саша Максимовић, др Ружица Игић, Снежана Богосављевић-Бошковић и Јасмина Обрадовић.

 У расправи је указано да није за 2013. годину повећан износ буџета у разделу 23, да није јасно каква ће бити аграрна политика у 2013. години, шта је циљ субвенционирања појединих производа и какви ће подстицаји бити у пољопривредној производњи, каква је стратегија фискалне политике у погледу средстава за пољопривреду и да је неопходно да се што пре донесе стратегија развоја пољопривреде.

 Осим тога, изнета су мишљења да је пољопривредни буџет увећан у односу на текућу годину, као и на масу буџетских средстава, да ће се повећати величина пољопривредних површина и броја газдинстава који ће бити обухваћени субвенционисањем пољопривредне производње, а представник Министарства финансија и привреде образложио је амандман Владе на раздео 23 Предлога закона и Нацрт закона о средствима у пољопривреди којим се уређују подстицаји, тако да је пољопривредни буџет увећан на 49 милијарди а предстоји уређење подстицаја у пољопривреди.

 По закљученој расправи Одбор је већином гласова усвојио следећи

И З В Е Ш Т А Ј

 Одбор је, у складу са чланом 173. став 2. Пословника Народне скупштине, одлучио већином гласова да предложи Одбору за финансије, републички буџет и контролу трошења јавних средстава да прихвати Предлог закона буџету Републике Србије за 2013. годину, раздео 23-Министарство пољопривреде, шумарства и водопривреде, у начелу који је поднела Влада Републике Србије.

 За известиоца Одбора, на седници Одбора за финансије, републички буџет и контролу трошења јавних средстава одређен је Душан Петровић, председник Одбора.

II

 Избор заменика председника Одбора

 У расправи је учествовао Саша Максимовић, који је за заменика председника Одбора предложио Ота Кишмартона.

 По закљученој расправи, Ото Кишмартон је једногласно изабран за заменика председника Одбора.

 Пошто других питања и предлога није било, седница је завршена у 15,50 часова.

ЗА СЕКРЕТАРА ПРЕДСЕДНИК

Љиљана Бенаћ-Шантић

 Душан Петровић